આજે તો દશ્ય, શ્રાવ્ય અને દૂર સંચારના માધ્યમોએ સૌને ખૂબ જ નજીક લાવી દીધાં છે પણ અગાઉ આ કામ નાગર ચકલાનું રહેતું. નાતની કે ગામની, દેશ-દેશાવરની, રાજની તમામ રજે રજ માહિતી માટે નાગર ચકલામાં અચૂક જવું પડે. અહીં રાજકીય ચર્ચાઓ થાય, જ્ઞાતિ કે શહેરમાં બનેલી ઘટનાઓનો સરવાળો અહીં જ મંડાતો. રાજ્ય કે નગરમાં બનનારી ઘટનાઓની આગોતરી જાણ નાગર ચકલાને થાય જ. અને નાગર ચકલામાંથી થતી આગાહી સચોટ અને પ્રમાણભૂત જ નીવડતી. નાગર ચકલામાં વાત થતી હોય એટલે એમાં તથ્ય હોવાનું જ એવી પ્રબળ માન્યતા લોકોમાં પ્રવર્તતી. એટલે સુધી કે કચ્છના રાવ પણ ઘણીવાર પુછતા કે ‘નાગર ચકલો કુરો ચેંતો’. નાગર જ્ઞાતિમાં કોઈ માઠો પ્રસંગ બની જાય તો સાંભળેલી વાતમાં કેટલું તથ્ય એ જાણવા માટે ખભે ટુવાલ નાંખતા પહેલાં નાગર ચકલામાં આંટો મારી આવવાનું દરેક જ્ઞાતિ જન મુનાસીબ માનતો.